સમય જતાં નજીકના સગાસંબંધી, મિત્રો, પરિવારજનો, કુટુંબીજનો સાથે વહુના ઓળખાણ પરિચય થતો જાય છે. ઘરના સભ્યોના સ્વભાવનો પરિચય થતો જાય છે. કોણ કેવું છે, કોણ કોની સાથે કેવી રીતે વર્તે છે, કોનો કેવો અભિગમ છે તે સઘળાનો પ્રત્યક્ષ કે પરોક્ષ સ્વરૂપે પરિચય મેળવી રહી છે. પોતાની જાતને સાસરે ઓતપ્રોત કરવા, સહુ સાથે ભળવા પ્રયત્ન કરી રહી છે. ધીરે ધીરે પિયર અને પતિગૃહમા રહેલાં વિરોધાભાસને સમજવા ઉકેલવા પ્રયાસ કરી રહી છે. પિયરમાં માતાપિતાના જે લાડકોડ, મમતા મળતા હતાં તેને અહીં સાસરામાં શોધી રહી છે. સાસુ, સસરા, પતિ તેમજ પરિવારના અન્ય સભ્યો જો સમજદાર, સંસ્કારી, સુશિક્ષિત, આધુનિક વિચારોવાળા હોય તો વહુને પરિવારમાં ભળી જતાં વાર નથી લાગતી, પણ જ્યાં આનાથી થોડીક પણ વિપરીત પરિસ્થિતિ હોય તો વહુને ધીરે ધીરે એવું લાગતું હોય છે કે તેની પર વધતે ઓછે અંશે કઈંક ને કંઈક પ્રત્યક્ષ કે પરોક્ષ રીતે નિયંત્રણ મુકવામાં આવી રહ્યાં છે. તેના પહેરવેશ, પહેરવા ઓઢવા, હરવા ફરવા, ઉઠવા બેસવા, ખાનપાન પરના અંકુશો તેને સમજાતા નથી. પિયરમાં જે સ્વતંત્રતા હતી તે સાસરે છીનવાય રહી છે એવું તેણીને લાગતું હોય છે. જો પુત્રવધુ સમજદાર હોય, સંસ્કારી ઘરની હોય તો પરિસ્થિતિને સંભાળી લેતાં વાર નથી લાગતી. પોતાની સહનશીલતા અને સંસ્કારિતા અને સમાધાનકારી સ્વભાવનો પરિચય આપી સંઘર્ષને ટાળી લેવામા તેની આકરી કસોટી થઈ જતી હોય છે. પણ જો જે પુત્રવધુ પોતાના હક, અધિકાર અને સ્વતંત્રતા માટે વધુ જાગૃત હશે, સમાધાનવૃત્તિ, સહિષ્ણુતા, સંસ્કારિતાનો અભાવ હશે તો સાસરું સમરાંગણમાં પલટાઈ જતાં વાર નથી લાગતી.